ગિરગામમાં આવેલા રાજા રામમોહન રૉય માર્ગની આ સમસ્યા છે. લોકોને ન રોડ પર ચાલવાની જગ્યા મળે છે કે ન ફૂટપાથ પર. આવી હાલતમાં લોકો કહે છે, જાએં તો જાએં કહાં. આ રોડ પર ટ્રાફિક હંમેશાં કીડિયારાની જેમ પ્રસરેલો હોય છે. આવા ભયંકર ટ્રાફિકમાં વ્યક્તિને ફૂટપાથ પર ચાલવાની જગ્યા ન મળે એટલે તેણે ટ્રાફિકવાળા રોડ પર ચાલવું પડે છે એટલું જ નહીં, રોડ પર પણ ભયંકર ગંદકી પ્રસરેલી જોવા મળે છે. આવી ભયંકર હાલતમાં રોડ પર ટ્રાફિકમાં ચાલવું લોકો માટે જીવલેણ નીવડી શકે છે. જો રોડ પર ટ્રાફિકથી બચી જાઓ તો રોડ પર પ્રસરેલા ભીના કચરામાં પગ લપસીને ઈજા પહોંચી શકે છે, કેમ કે અહીં ફૂટપાથ પર ગંદું પાણી પ્રસરેલું હોય છે. આ સમસ્યા સામે સુધરાઈ આંખ આડા કાન શા માટે કરે છે એ જ સમજાતું નથી. સમયસર રસ્તા પરથી કચરો નથી ઊપડતો એટલે ટ્રાફિકની સમસ્યા સર્જાય છે.